Davlat auditi sohasiga iqtidorli yoshlarni maqsadli yoʻnaltirish, yetuk va yuqori malakali mutaxassislarni tayyorlashni yoʻlga qoʻyish toʻgʻrisida
(resolution, 2026-05-16)

Oʻzbekiston Respublikasi Prezidentining “Davlat auditi va moliyaviy nazorati faoliyatini yanada takomillashtirishga doir qoʻshimcha chora-tadbirlar toʻgʻrisida” 2025-yil 18-dekabrdagi PF-252-son Farmoniga muvofiq, xalqaro standartlar va ilgʻor xorijiy tajribalar asosida mamlakatimizda davlat auditi yoʻnalishida yetuk va malakali kadrlar tayyorlanishini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Davlat auditi va moliyaviy nazorati faoliyatini yanada takomillashtirishga doir qoʻshimcha chora-tadbirlar toʻgʻrisida” 2025-yil 18-dekabrdagi PF-252-son Farmoniga asosan: a) iqtidorli yoshlarni davlat auditi sohasiga maqsadli yoʻnaltirish, sohada taʼlim va ilmiy-tadqiqot integratsiyasini taʼminlash maqsadida 2026/2027 oʻquv yilidan boshlab Toshkent davlat iqtisodiyot universitetida taʼlim yoʻnalishi shaklida huquqiy maqomi oliy taʼlim tashkiloti fakultetiga tenglashtirilgan Davlat auditi oliy maktabi tashkil etilgani; b) “Davlat auditi” bakalavriat taʼlim yoʻnalishiga qabul parametrlari amaldagi qonunchilikda belgilangan tartibga muvofiq kadrlar buyurtmachilari takliflari asosida shakllantirilishi; “Davlat auditi” bakalavriat taʼlim yoʻnalishining oʻquv dasturlari dunyoning nufuzli Quacquarelli Symonds (QS) va Times Nigher Education (TNE) tashkilotlari reytinglarida sohalar boʻyicha birinchi 300 talik roʻyxatdagi oliy taʼlim tashkilotlari tajribasi asosida ishlab chiqilishi belgilangani maʼlumot uchun qabul qilinsin. 2. Belgilab qoʻyilsinki: a) test sinovi topshiriladigan fanlar majmuasi va ketma-ketligi bir xil boʻlgan beshtagacha bakalavriat taʼlim yoʻnalishi hamda taʼlim shakllarini tanlash jarayonida davlat oliy taʼlim tashkilotlarining “Davlat auditi” bakalavriat taʼlim yoʻnalishini tanlagan talabgorlardan milliy yoki xalqaro darajada tan olinadigan quyidagi sertifikatlarga ega boʻlish talab etiladi: chet tili boʻyicha — V2 va undan yuqori; matematika fanidan — V va undan yuqori. Ushbu sertifikatlarga ega abituriyentlar tegishlicha chet tili va matematika fanlari boʻyicha test sinovlaridan qonunchilik hujjatlarida belgilangan tartibda ozod etiladi hamda barcha bakalavriat taʼlim yoʻnalishlari uchun majburiy boʻlgan uchta fandan faqat ikkitasi — ona tili va Oʻzbekiston tarixi fanlaridan test sinovlarini topshiradi; b) “Davlat auditi” bakalavriat taʼlim yoʻnalishiga oʻqishga qabul qilish Vazirlar Mahkamasining 2025-yil 13-sentabrdagi 578-son qarori bilan tasdiqlangan Oliy taʼlim tashkilotlarining bakalavriatiga oʻqishga qabul qilish tartibi toʻgʻrisidagi nizomda belgilangan tartibda amalga oshiriladi, ushbu bandning “a” kichik bandida belgilangan qoidalar bundan mustasno. 3. Oliy taʼlim, fan va innovatsiyalar vazirligi: “Davlat auditi” bakalavriat taʼlim yoʻnalishining oʻquv dasturlari dunyoning nufuzli Quacquarelli Symonds (QS) va Times Nigher Education (TNE) tashkilotlari reytinglarida sohalar boʻyicha birinchi 300 talik roʻyxatdagi oliy taʼlim tashkilotlari tajribasi asosida ishlab chiqilib, Hisob palatasi hamda Iqtisodiyot va moliya vazirligi bilan kelishilgan holda tasdiqlanishini taʼminlasin; Maktabgacha va maktab taʼlimi vazirligi bilan birgalikda umumiy oʻrta taʼlim tashkilotlari oʻquvchilari oʻrtasida “Davlat auditi” bakalavriat taʼlim yoʻnalishi, ushbu yoʻnalish talabalari uchun yaratilgan sharoitlar, oʻqish davrida va oʻqishni tamomlagandan soʻng taqdim etiladigan imkoniyatlar toʻgʻrisida targʻibot-tashviqot ishlarini olib borsin; manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 4. Ushbu qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov zimmasiga yuklansin.